*Likumprojekts*

**Administratīvi teritoriālās reformas turpināšanas likums**

 **1. pants**. Šajā likumā noteiktās pašvaldību administratīvi teritoriālas reformas (turpmāk – teritoriālā reforma) mērķis ir turpināt 1998. gadā iesākto teritoriālo reformu, un līdz 2021. gadam izveidot ekonomiski attīstīties spējīgas administratīvās teritorijas ar vietējām pašvaldībām, kas spēj nodrošināt likumos tām noteikto autonomo funkciju izpildi salīdzināmā kvalitātē un pieejamībā, sniedzot kvalitatīvus pakalpojumus iedzīvotājiem par samērīgām izmaksām.

 **2. pants.**  Šis likums nosaka kārtību, kādā tiek turpināta teritoriālā reforma un kā tiek pieņemti un īstenoti konceptuālie lēmumi reformas gaitā līdz 2021. gada pašvaldību vēlēšanām.

**3. pants.** Pēc konceptuāla ziņojuma par administratīvi teritoriālā iedalījuma izstrādes un konsultācijām ar pašvaldībām, saskaņā ar Eiropas vietējo pašvaldību hartas 5. pantu, Ministru kabinets līdz 2019. gada 1. decembrim izstrādā un iesniedz Saeimā likumprojektu, kur nosaka:

1) valsts administratīvi teritoriālo iedalījumu, to veidus un teritoriju izveidošanas kritērijus;

2) administratīvo teritoriju un novadu teritoriālā iedalījuma vienību izveidošanas, uzskaites, robežu grozīšanas, administratīvā centra noteikšanas nosacījumus un kārtību;

3) apdzīvoto vietu statusa noteikšanas, to uzskaites kārtību un institūciju kompetenci;

4) kārtību, kādā tiek pabeigta teritoriālā reforma un sagatavotas 2021. gada pašvaldību vēlēšanas;

5) kārtību, kādā tiek piešķirti valsts finanšu līdzekļi pašvaldībām teritoriālās reformas īstenošanai;

6) nosacījumus pašvaldības budžeta apstiprināšanai un saistību pārņemšanai, kā arī rīcībai ar pašvaldību finanšu līdzekļiem un mantu administratīvi teritoriālās reformas ietvaros;

7) citus jautājumus, kas izriet no konceptuālā ziņojuma.

 **4. pants.** Ministru kabinets līdz 2020. gada 31. decembrim iesniedz Saeimā ziņojumu, kur izvērtēts valsts reģionālā administratīvi teritoriālā iedalījuma (apriņķu) izveidošanas pamatojums.

Likums stājas spēkā nākamajā dienā pēc tā izsludināšanas.

Vides aizsardzības un

reģionālās attīstības ministrs J.Pūce